Slættanes var niðursetubygd. Tey fyrstu fólkini búsettust har í 1835. Tann fyrsti niðursetumaðurin æt Heindrikkur Thomasen. Tá bygdin var størst umleið 1945-50 búðu 130 fólk á Slættanesi. Húsini vóru 12 í tali. Fólki livdi av útróðri og landbúnaði so sum neytahaldi, seyðahaldi, eplavelting o. s. fr. 72 ára gamli Sigurð Jacobsen, ið er ættaður av Slættanesi og búsitandi í Vestmanna, hevur greitt okkum frá, at áðrenn postskiftisstøð varð skipað á Slættanesi, var støðan tann, at slættanesmenn, tá teir fóru til Vestmannar í m. a. handilsørindum, tóku farandi postin við sær og heintaðu samstundis komnan post til fólkið á Slættanesi á posthúsinum í Vestmanna. Sambært Jenny Eliasen, sum nú býr í Havn og er 88 ára gomul, var tað síðst í 30-unum ella umleið 1940, at postskiftisstøðin á Slættanesi lat upp. Tað var Jacob Pauli Jacobsen, sum hevði postin á Slættanesi og gingið varð tvær ferðir um vikuna, mikudag og leygardag, til Sørvágs og aftur. Jacob Pauli gekk sjálvur, men varð eisini avloystur av versoninum, Sofusi Hansen, og av fostursoninum Martini Eliasen, sum var maður Jenny Eliasen, ið er eitt av okkara heimildarfólkum í sambandi við postsøguna á Slættanesi. Í skjølum hjá postverkinum hava vit funnið eitt skriv frá posthúsinum í Havn til Martin Jacobsen, postskiftismann í Vatnsoyrum, ið er dagfest 28. oktober 1947, og har sagt verður frá ella váttað, at frá 16. oktober sama ár hevur hann (Martin Jacobsen) yvirtikið postgongdina til Slættanes tveir dagar um vikuna. Vit hava hitt Albin Jacobsen í Vatnsoyrum, ið er sonur Martin Jacobsen, og sum var maðurin, ið vegna faðir sín gekk á Slættanes við og eftir posti. Men Albin sigur, at hetta vardi bara nakrar mánaðir, tí á summri 1948 fór postbáturin” Ólavur” at sigla millum Vestmanna og Slættanes. Í skjølunum hjá postverkinum hava vit eisini funnið eitt annað skriv ið ikki er dagfest, men sum helst er frá somu tíð (oktober 1947). Skrivið er sent frá posthúsinum í Havn til” Generaldirektoratet for Post- og Telegrafvæsenet.” Brævið snýr seg um” Postbesørgelsen til og fra Slettenæs.” Vit fara at endurgeva brævið her. Í brævinum verður sagt:” I en længere Aarrække er Posten til og fra Bygden Slettenæs paa Vaagø besørget af en Mand fra Slettenæs, som har gaaet to gange ugentlig–Onsdag og Lørdag–mellem Slettenæs og Sørvaag. Denne Mand opsagde Arbejdet og fratraadte ved Udgangen af Juli Maaned d. A. Siden har ruten midlertidigt været besørget af en Mand fra Sørvaag, men denne Mand har ikke villet forsætte med Arbejdet. Ved Forhandling med Postudveksleren i Vandsøre har Kontoret opnaaet, at denne fra den 16. ds. Har paataget sig Udførelsen af Postbesørgelsen mellem Vandsøre–Slettenæs–Vandsøre 2 Gange ugentlig–Onsdag og Lørdag, de mørke Vintermaaneder dog Torsdag og Mandag–mod en godtgørelse af 18 Kr. + 3 Kr. 50 Øre for Postens Ekspedition eller i alt = 21 Kr. 50 Øre pr. Tur, hvilket for 104 Ture aarlig bliver 2.236 Kr., og hertil kommer saa Godtgørelsen for de overvægtige Postpakker. Kontoret har ikke f. T. kunnet finde nogen billigere Løsning af Spørgsmaalet Postbesørgelse til og fra Slettenæs, og under forventet senere Godkendelse har Kontoret fra den 16. ds. tilladt sig at lade Postudveksleren i Vandsøre overtage Postbesørgelsen Vandsøre–Slettenæs–Vandsøre 2 Gange ugentlig–Onsdag og Lørdag, i de mørke Vintermaaneder dog Torsdag og Mandag, mod en Godtgørelse af 18 Kr. + 3 Kr. 50 Øre for Postens Ekspedition, i alt = 21 Kr. 50 Øre pr. Tur. Godtgørelsen udbetales som hidtil maanedlig bagud og føres til Udgift under Konto 204. Det maa forudses, at det før eller senere kan blive nødvendigt at lade Postbesørgelsen til og fra Slettenæs foregaa med Motorbaad fra Vestmanahavn, men i saa Fald bør Postbesørgelsen formentlig indskrænkes til at foregaa højst en Gang ugentlig, saafremt Udgiften til denne Postbesørgelse skal kunne holdes indenfor Rimelighedens Grænse.” Jenny Eliasen greiðir eisini frá, at postbáturin” Ólavur” úr Vestmanna fór at sigla millum Vestmanna og Slættanes um summarið 1948, og at hann sigldi tveir dagar um vikuna–mikudag og leygardag. Slættanes er brimpláss, so um veturin varð ofta bíðað eftir tí rætta sjóvarfallinum og viðraði ikki tann dagin, kom postbáturin aftur, tá tað viðraði, sigur Jenny Eliasen. Her kann verða lagt aftrat, at tey fyrstu fimm árini kom posturin beinleiðis frá posthúsinum í Havn umborð á postbátin í Vestmanna, men eftir hetta varð postskiftisstøðin á Slættanesi løgd undir posthúsið í Vestmanna. Í postsøguni um Vestmanna hava vit sagt frá einum skrivi dagfest 23. juni 1954, har sagt verður frá, at posturin til Slættanes hereftir skal sendast um Vestmanna. Tað vil siga, at postskiftisstøðin á Slættanesi tá verður løgd undir postavgreiðsluna í Vestmanna, og vit slútta okkum at hendan skipanin hevur verið galdandi, til postskiftisstøðin á Slættanesi varð latin aftur í 1964. Tey seinastu fólkini fluttu av Slættanesi í 1965. Síðani tá er bygdin nýtt sum frítíðarstað hjá fólki, ið eru av Slættanesi, ella sum høvdu tilknýti til bygdina